Държавен вестник, бр. 47, 2016 г., стр. 16

СТР.  16	
Д Ъ Р Ж А В Е Н  В Е С Т Н И К 	
БРОЙ  47
Друга много важна функция на учените е повишаване на научната култура на обществото и 
борбата с лъже-науката. Съвременното общество среща редица предизвикателства, свързани с 
екологични, технологични, социални, културни, етични и други проблеми, изискващи конкретни 
решения. Само компетентни учени, лидери в съответната научна област, могат да посрещнат 
предизвикателствата, пред които се изправят обществото и икономиката, и да намерят възмож­
ните решения, като по този начин подпомогнат както обществото, така и държавата. Затова 
е необходимо да се повиши отговорността на българската наука към обществото и обратно.
Водещи принципи при изпълнение на стратегията
Основна предпоставка за успешно изпълнение на стратегията е възстановяване на доверието 
в системата на управление на научноизследователската дейност посредством принципите на 
откритост и прозрачност на всички действия и процедури в съответствие с общоевропейските 
норми и добри практики. 
Друг основен принцип за изпълнение на стратегията е партньорството. От особено значение 
е то да не бъде само между институциите, отговорни за изпълнението на настоящата страте­
гия, но да обхваща бизнеса, браншови и социални организации, структури на гражданското 
общество и най-важното – научната общност. 
Ключов елемент от стратегията е обвързването на финансирането както на научните орга­
низации, така и на отделните учени с резултатите от тяхната дейност. 
Финансирането на дейностите на стратегията ще се осъществява съгласувано с разпоред­
бите на Регламент (ЕС) № 651/2014 и на Рамката за държавна помощ за научни изследвания, 
експериментално развитие и иновации. Този режим ще се прилага при различни фази/етапи 
на научните процеси, включително: фундаментални научни изследвания, индустриални научни 
изследвания, експериментално развитие, проучвания за осъществимост, научноизследователски 
инфраструктури, иновационни дейности и иновационни клъстери и т.н. 
Предвижда се осъществяването на основната цел на стратегията да се постигне посредством 
прилагане на комплекс от взаимосвързани и допълващи се политики, въздействащи върху един 
или няколко компонента на научноизследователската дейност. 
3.1. Човешки ресурси
Човешките ресурси са ключов фактор за развитието на науката. За реализиране визията на 
стратегията по отношение на човешките ресурси трябва да бъде постигнато следното: 
•	 постепенно нарастване на броя на учените до нива, близки до средните за ЕС; 
•	 поддържане на висока квалификация на учените посредством въвеждане на единни наци­
онални критерии за академични длъжности и научни степени, съобразени със специфичните 
изисквания за съответното професионално направление и група науки; 
•	 балансирано разпределение на учените по възраст, пол, научни области и региони; запаз­
ване на съществуващата недискриминационна политика;
•	 достатъчно добро заплащане на труда на учените и помощния научен персонал, обвързано 
с постигането на конкретни резултати;
•	 разработване на система за повишаване на квалификацията посредством специализации 
в страната и в чужбина; 
•	 подобряване на условията на труд; 
•	 повишаване на мобилността на учените; 
•	 привличане на българската научна диаспора към съвместни научни изследвания;
•	 осигуряване на достъпен по количество и квалифициран помощен научен персонал. 
Всичко това ще доведе до повишаване на социалния статус на учените, създаване на усло­
вия за творчески труд и стимулиране на висококачествена научна дейност. В тази връзка са 
дефинирани и следните взаимосвързани специфични цели на стратегията, пряко свързани с 
човешкия ресурс:
Специфична цел 1. Осигуряване на висока квалификация и ефективно кариерно развитие на учените, 
основано на високо ниво на научните изследвания. 
Специфична цел 2. Повишаване на жизнения стандарт и на социалния статус на учените и спе­
циалистите, заети в научноизследователската дейност, посредством осигуряване на адекватно 
и съобразено с постигнатите резултати заплащане, както и на добри условия на труд. 
Специфична цел 3. Повишаване на броя на учените до характерни за ЕС нива и балансираното им 
разпределение по възраст, пол, научни области и региони. 
3.2. Инфраструктура
Визията на стратегията е България да разполага с модерна и устойчиво поддържана науч­
ноизследователска инфраструктура за провеждане на висококачествени научни изследвания 
и обучение с акцент върху приоритетните направления на ИСИС. Освен това да се осигури